Olenemata sellest, kas organisatsioonis vastutab personalitöö eest personalijuht või spetsialist, juhiabi, personalitöötaja või sootuks mõni juhtkonna liige, on ometi üks kindel töölõik, millest ei saa mööda hiilida: seadusest tulenevad nõuded ja nende täitmine kõigis personalitöö etappides.
Personalitööga seonduvate dokumentide vormistamine ja säilitamine peavad olema ühtviisi korrektsed nii töö- ja teenistussuhte loomisel, kestel kui ka lõpetamisel. Olenemata sellest, kas tegu on riigiasutuse, rahvusvahelise kontserni või kolme töötajaga väikeettevõttega. Kuna nõuded dokumentatsioonile tulenevad otseselt seadustest, mis teadagi muutuvad, siis pole muudatuste täpne jälgimine kõige kergem ülesanne. Tõendiks selle kohta on aasta algul Tööinspektsiooni tehtud ettekirjutuste hulk, mis pärast töölepinguseaduse muudatuste jõustumist organisatsioonidele tehti. Vaevalt oli sel puhul tegu asutuste kuritahtliku tegemata jätmisega, pigem ikka teadmatusest tulenevate apsudega.Kas mõtleme sellele, kui suur on andmekaitse tähtsus personalitöös, mille käigus töötajate isikuandmetega tihedalt ja igapäevaselt kokku puututakse? Küllap teame kõik, et isikuandmete kogumisel ja kasutamisel on ranged reeglid, mille eiramine võib viia seaduserikkumiseni.
Muudatustega kurssi
Kas personalitöötajatel on juba harjumus arvestada võimalusega, et tööle kandideerija võiks värbamis- ja valikuotsuseid vaidlustada või käsitleda diskrimineerimisena? Ning et selliste olukordade vältimiseks võiks töötajatele nõuete seadmisel abiks võtta (lisaks seadustele) ka kutsestandardid. Personalitöötajal on põhjust otsida infot selle kohta, millised on viimased muudatused töövaldkonda reguleerivas seadustikus ning hoida silmad lahti ka lähiajal prognoositavate muudatuste osas.
Et olla heaks partneriks ja nõustajaks oma liikmetele, koostööpartneritele ja Eestis tegutsevate organisatsioonide personalitöö eest vastutajatele, korraldab PARE mai lõpus praktilise personalitöö konverentsi, kus juttu just neist igapäevaselt olulistest asjadest. Teemasid käsitletakse nii tööandja kui ka töötaja seisukohalt, avaliku ja erasektori kontekstis.
Lisainfo: www.pare.ee